b'\n_START_ARTICLE_\nNotitia de actoribus regis\n_START_PARAGRAPH_\nNotitia de actoribus regis (slovensko Predpisi za kraljeve skrbnike) je paket \xc5\xa1estih predpisov (praecepta), ki jih je okoli leta 733 objavil langobardski kralj Liutprand. Predpisi podrobno dolo\xc4\x8dajo dol\xc5\xbenosti in odgovornosti skrbnikov (actores) oziroma upravnikov kraljevih posesti (curtes). Liutprand je bil tudi sicer plodovit zakonodajalec. Razen Notitiae je langobardskemu zakoniku Edictum Rothari, ki ga je objavil njegov predhodnik, dodal kar 152 novih naslovov. Notitia je nekak\xc5\xa1en predhodnik karolin\xc5\xa1kih kapitularjev. _NEWLINE_Latinski izraz curtis (mn. curtes), ki je izvorno pomenil zemlji\xc5\xa1ko posest, se je v langobardskem obdobju najprej nana\xc5\xa1al na hi\xc5\xa1o svobodnjaka (liber homo) s pripadajo\xc4\x8dimi pomo\xc5\xbenimi zgradbami, vrtovi in sadovnjaki, kasneje pa upravno sredi\xc5\xa1\xc4\x8de zemlji\xc5\xa1kih posesti. Kmetijske zadeve sta nadzirala upravitelj (villicus) in domestik. Oba sta bila obi\xc4\x8dajno iz dru\xc5\xbebenega razreda hlapcev (aldii), ki so bili nekje med svobodnjaki in su\xc5\xbenji. Lastniki, med katere je seveda spadal tudi kralj, so imeli tudi ve\xc4\x8d curtes. Vsako posestvo je imelo svojo domeno (dominicum), ki so jo neposredno upravljali gospodarjevi slu\xc5\xbeabniki in njihov skrbnik (massaricia), ki so \xc5\xbeiveli v gra\xc5\xa1\xc4\x8dini v gospodarjevi lasti. Zemljo so obdelovali svobodnjaki ali podlo\xc5\xbeni kmetje. Curtis je bil lahko strnjen, obi\xc4\x8dajno pa je bil raztresen po ve\xc4\x8d okoli\xc5\xa1kih vaseh. To pomeni, da je bil upravna in ne geografska enota. _NEWLINE_Glavni namen Notitiae je bil prepre\xc4\x8diti prisvajanje javnih zemlji\xc5\xa1\xc4\x8d s strani lokalnih uradnikov. Prvi pogoj za potencialnega actorja je bila prisega na Evangelij, ki je vsebovala izjavo: \xc2\xbb\xc4\x8ce bom izvedel karkoli, kar bi bilo proti predpisom, bom s tem seznanil [facio notitiam] kralja, da se bodo stvari uredile\xc2\xab. Izraz notitia je lahko pomenil obvestilo ali pisno poro\xc4\x8dilo._NEWLINE_Dekret v nadaljevanju izjavlja, da je lastnik vsega ozemlja, ki pripada tem posestim, dr\xc5\xbeava, se pravi kralj. Vsak nakup dr\xc5\xbeavne/kraljeve lastnine je moral biti dokumentiran s kraljevo listino. Cene so bile dolo\xc4\x8dene v dekretu.'